מארק קיובן

מארק קיובן (באנגלית: Mark Cuban; נולד ב-31 ביולי 1958) הוא איש עסקים, יזם, מפיק קולנוע, סופר, אישיות טלוויזיה ונדבן יהודי-אמריקאי. הוא בעל החזקת מיעוט בבעלות קבוצת ה-NBA דאלאס מאבריקס אך בעל שליטה בפעילות הכדורסל שלה, בעלים של רשת בתי קולנוע "Landmark Theatres", העוסקת בסרטים עצמאיים וזרים, וכן של חברת הפצת הסרטים "Magnolia Pictures". הוא גם משמש כיושב ראש ערוץ הכבלים "AXS TV". הוא חבר בצוות המשקיעים בתוכנית הכרישים החל מהעונה השלישית.

נכון לשנת 2024, מוערך הונו בכ-5.7 מיליארד דולר.

ראשית חייו
קיובן נולד בפיטסבורג שבפנסילבניה, בנם של שירלי ונורטון קיובן. הוא גדל בפרוור של פיטסבורג למשפחה יהודית מן המעמד הבינוני. סבו שינה את שם משפחתו מ"חַבֶנִיסְקִי" ל"קיובן", לאחר שמשפחתו היגרה מרוסיה והתאזרחה באליס איילנד. כבר בנעוריו חושו העסקי בלט, כאשר עסק במכירת שקיות זבל בגיל 12 על מנת לקנות זוג נעלי כדורסל יקרות שחפץ בהן. בעת לימודיו בתיכון עבד בעבודות שונות ומזדמנות, וכן עסק במכירת בולים.

לאחר שנת לימודים אחת באוניברסיטת פיטסבורג, החל קיובן ללמוד באוניברסיטת אינדיאנה בלומינגטון בבלומינגטון, וסיים ב-1981 תואר ראשון במנהל עסקים. בעת לימודיו עסק בעבודות שונות, ביניהן כיחצ"ן ומורה לריקוד, ואף הקים פאב.

קריירה
בשנת 1982 עבר קיובן לדאלאס שבטקסס, שם החל לעבוד בעבודות מזדמנות כגון ברמן וכדובר עבור חברת תוכנה. בהמשך הקים חברה משלו, "MicroSolutions", בעזרת שותפיו מעבודתו הקודמת, העוסקת בשילוב מערכות ובשיווק תוכנה. בשנת 1990 מכר את החברה בכ-6 מיליון דולר, והרוויח סכום המוערך בכשני מיליון לאחר מיסוי. בהמשך פנה לקריירה קצרה ולא מוצלחת בהוליווד.

בשנת 1995 הקים יחד עם שותף שלמד עמו באוניברסיטת אינדיאנה בלומינגטון את חברת ההזנק "Audionet", שהתמחתה בשידורים ישירים של משחקי ספורט באינטרנט, ואשר בהמשך הפכה ל"Broadcast.com". הוא מכר אותה ל-"Yahoo!" בסכום של כ-5.7 מיליארד דולר בשנת 1999.

בשנת 2000 רכש את קבוצת "דאלאס מאבריקס" בסכום של כ-285 מיליון דולר. בנוסף לקשריו בתחום הכדורסל, מחזיק קיובן בהשקעות וקשרים הדוקים בליגות ה-NHL ו-MLB.

בשנת 2007 התמודד בתוכנית המציאות האמריקאית, רוקדים עם כוכבים, והיה למודח החמישי.

בדצמבר 2023 דווח כי קיובן ימכור את מרבית המניות שלו בקבוצה למרים אדלסון תמורת 3.5 מיליארד דולר, אך יישאר אחראי על העניינים המקצועיים בקבוצה. העסקה אושרה בהנהלת ליגת ה־NBA בסוף אותו חודש.

בשנת 2024 קיובן נכלל ברשימת "טיים 100".

דעותיו
קיובן מעריץ את הסופרת והפילוסופית איין ראנד. הוא טען כי הרומן של ראנד, "כמעיין המתגבר", העניק לו "מוטיבציה רבה. הוא אתגר אותי לחשוב כאינדיבידואל, לקחת סיכונים על מנת להגיע למטרותיי, ולקחת אחריות על הצלחותיי וכישלונותיי. אהבתי זאת". הוא אף קרא ליאכטה הפרטית שלו על שם הספר. דעותיו הפוליטיות נוטות לליברטריאניזם. אף על פי כן, פרסם בלוג בו טען כי "תשלום מיסים רבים יותר הוא הדבר הפטריוטי ביותר שאדם יכול לעשות".

קיובן תרם למועמדים משני צדי המפה הפוליטית, הן לרפובליקנים והן לדמוקרטים. בשנת 2008 נמנה עם הקוראים לראש עיריית ניו יורק דאז, מייקל בלומברג, להתמודד לבחירות לנשיאות ב-2008, על מנת לשנות את הסטטוס קוו בו קיימות רק שתי מפלגות מרכזיות. לבסוף ציין כי הצביע לברק אובמה בבחירות. לקראת הבחירות לנשיאות ארצות הברית 2016 תמך בהילרי קלינטון.

חייו האישיים
בספטמבר 2002 נישא קיובן לטיפני סטיוארט בברבדוס, ולזוג שלושה ילדים. הוא מתגורר בדאלאס.

קישורים חיצוניים









הערות שוליים

קטגוריה:אמריקאים ילידי פנסילבניה
קטגוריה:בוגרי אוניברסיטת אינדיאנה בלומינגטון
קטגוריה:ערכים שבהם תבנית בריטניקה אינה מתאימה
קטגוריה:פעילים חברתיים אמריקאים
קטגוריה:מיליארדרים יהודים אמריקאים
קטגוריה:סופרי ילדים ונוער יהודים
קטגוריה:סופרי ילדים ונוער אמריקאים
קטגוריה:דירקטורים יהודים
קטגוריה:דירקטורים אמריקאים
קטגוריה:מפיקי קולנוע יהודים אמריקאים
קטגוריה:עסקני כדורסל יהודים
קטגוריה:נדבנים יהודים אמריקאים
קטגוריה:סופרים יהודים אמריקאים
קטגוריה:פעילים חברתיים יהודים
קטגוריה:משתתפים בתוכניות מציאות אמריקאיות
קטגוריה:עסקני כדורסל אמריקאים
קטגוריה:דאלאס מאבריקס
קטגוריה:בעלי קבוצות כדורסל ב-NBA
קטגוריה:פיטסבורג: אישים
קטגוריה:מתחרי רוקדים עם כוכבים (ארצות הברית)
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:אמריקאים שנולדו ב-1958